DA Den Europæiske Unions Tidende CE 88/174

(2004/C 88 E/0183)

SKRIFTLIG FORESPØRGSEL E-0288/04

af Marco Cappato (NI) til Kommissionen

(6. februar 2004)

Om: Narkotikabekæmpelsesprogram i Colombia

Under et nyligt besøg i Colombia kritiserede kommissionsmedlem Chris Patten det USA-støttede narkotikabekæmpelsesprogram. Patten erklærede endvidere, at EU ikke ønskede at finansiere sprøjtning fra fly af ulovlige afgrøder i Andes-bjergene på grund af konsekvenserne for colombianernes liv og helbred og for miljøet.

Desuden bekræftede Patten EU's tilsagn om støtte i en størrelsesorden af ca. 50 mio. EUR til alternative udviklingsprogrammer på betingelse af, at Colombias overholder henstillingerne fra FN's Højkommissariat for Menneskerettigheder.

Agter Kommissionen under sine bilaterale samtaler med de amerikanske myndigheder at komme ind på spørgsmålet om virkningerne af sprøjtningen fra fly under fremhævelse af sprøjtningens samlede konsekvenser og dens utilfredsstillende resultater?

Ville Kommissionen overveje at yde støtte til nogle af de forslag, som colombianske organisationer i øjeblikket er i færd med at udarbejde vedrørende alternativ udnyttelse af kokabusken med henblik på at anvende bladene, som nogle af de indfødte samfund betragter som hellige, til fremstilling af en række andre produkter end kokain?

Kan Kommissionen under henvisning til, at den kommende samling i FN's Narkotikakommission den 16.-25. marts kunne udgøre en anledning til at foreslå ændringer til FN's narkotikakonvention, give en videnskabeligt underbygget redegørelse for, hvorfor den mener, at kokabusken skal forblive i kategori I i stedet for at blive opført under kategori IV?

Svar afgivet på Kommissionens vegne af Christopher Patten

(11. marts 2004)

Kommissionen har allerede underrettet den amerikanske regering om sin holdning til sprøjtning fra luften (»fumigering«) i almindelighed og som et middel til at udrydde ulovlige afgrøder i Colombia i særdeleshed.

Kommissionen har indhentet den colombianske regerings politiske tilsagn om, at de områder, hvor der gennemføres alternative udviklingsprojekter, ikke vil blive omfattet af programmer med sprøjtning fra luften, og den følger nøje situationen på stedet.

Denne holdning er i overensstemmelse med den holdning, Kommissionen indtager i EU, dvs. at sprøjtning fra luften fremover bør begrænses mest muligt eller forbydes fuldstændigt. Kommissionen har i sin meddelelse »Mod en tematisk strategi for bæredygtig anvendelse af pesticider« (1) foreslået et generelt forbud mod sprøjtning fra luften, idet den forudser, at medlemsstaterne kan give særlige dispensationer, hvis sprøjtning fra luften indebærer klare fordele og også er mere miljøvenligt sammenholdt med andre sprøjtemetoder i betragtning af de konsekvenser, som spredningen af pesticider kan have for menneskers sundhed, samt de eventuelle socioøkonomiske konsekvenser, især i områder, som ikke er omfattet af disse tiltag, bebyggede områder og vandreserver (2).

De alternative udviklingsprojekter, som Kommissionen yder støtte til i Colombia, tager sigte på frivillig manuel udryddelse af kokaafgrøderne.

Det næste møde i FN's Narkotikakommission afholdes i Wien fra den 15. til den 22. marts 2004. En ændring af FN's konventioner på narkotikaområdet eller klassifikation af kokablade inden for rammerne af disse konventioner er ikke på dagsordenen for dette møde i FN's Narkotikakommission. Kommissionen har ingen beføjelser med hensyn til klassifikation af kokablade.

(1) KOM(2002) 349 endelig udg.

(2) http://europa.eu.int/comm/environment/ppps/home.htm.